Psalm 93 – God is Koning oor die wêreld en in die geloofsgemeenskap – Bybelskool
Written by Chris van Wyk on Jun 6, 2014 . Posted in Psalms 90-106.
Hierdie Psalm vier God se heerskappy oor die chaosmagte wat stabiliteit gebring het oor die wêreld (vers 1–4) sowel as sekuriteit in die geloofsgemeenskap (vers 5). Dit resoneer met die gedagte van die rus waarvan Gen. 2:1 praat wat beide 'n Goddelike dimensie as 'n menslike dimensie het. Dit is waarom dié Psalm dan ook met die "sabbatsweek" geassosieer is (vgl. my bydrae oor Psalm 92).
Let op hoe God se koningskap van ouds af geteken word: "U troon staan vas van vroeg af; U is van ewigheid af." (2014 vertaling). Hy is omgord met krag en majesteit.
Die druising van die "riviere" staan vir beide die geraas van "baie waters" (vers 4; vgl. Gen. 1:2) wat die oerchaos waaruit God geskep het, in herinnering roep, sowel as vir die geraas van die nasies (Jes. 17:12 – vgl. Ps. 2). God troon dus oor die skepping sowel as oor die mensdom.
Dieselfde God is ook Koning in die geloofsgemeenskap. Daarom kan 'n mens sy riglyne vir die lewe (verordeninge [1983 vertaling] of bepalings [2014 vertaling]) navolg, want nie net staan dit vas nie, dit is ook betroubaar, want dit bring sekuriteit, stabiliteit en rus vir en in die geloofsgemeenskap.
Om die waarheid te sê, die tempel word op ander plekke ook God se rusplek genoem (bv. Ps. 132:14: "Dit is my rusplek vir altyd; hier wil Ek woon, dit is my begeerte."). Daarom is heiligheid iets wat pas nie net by sy huis nie, maar ook in die lewe van sy mense. Sy bepalings sal dus tot in lengte van dae nie net van krag bly nie, maar van betekenis vir alle gelowiges bly.
Die Psalm leer my dat God vir stabiliteit in die wêreld en sekuriteit in die geloofsgemeenskap sorg. Daarvoor kan 'n mens Hom vertrou. Dit kan 'n mens ook van Hom vra. Daarom kan ek ook myself gee vir sy riglyne vir die lewe, want dit is in Sy teenwoordigheid wat ek self en die geloofsgemeenskap betekenis en sin vind. En dit is 'n boodskap wat dié wêreld moet hoor.